钦定古今图书集成/明伦汇编/官常典/第491卷 > 李𪟝
## 钦定古今图书集成/明伦汇编/官常典/第491卷 > 李𪟝

按《唐书》本传，“𪟝字懋功，曹州离狐人。本姓徐氏，客卫
南，家富，多僮仆，积粟常数千锺。与其父盖皆喜施贷，
所周给无亲疏之间。隋大业末，韦城翟让为盗，𪟝年
十七，往从之，说曰：‘公乡壤，不宜自剽残。宋、郑商旅之
会，御河在中，舟舰相属，往邀取之，可以自资’。让然之，
劫公私船取财，繇是兵大振。李密亡命雍丘，𪟝与浚”
仪王伯当共说让，推密为主，以奇计破王世充。密署
𪟝右武候大将军、东海郡公。当是时，河南、山东大水，
隋帝令饥人就食黎阳仓，吏不时发，死者日数万。𪟝
说密曰：“天下之乱本于饥，今若取黎阳粟以募兵，大
事济矣。”密以麾下兵五千付𪟝，与郝孝德等济河，袭
黎阳，守之。开仓纵食，旬日胜兵至二十万。宇文化及
拥兵北上，密使𪟝守仓周，掘堑以自环。化及攻之，𪟝
为地道出斗，化及败，引去。武德二年，密归朝廷。其地
东属海，南至江，西直汝，北抵魏郡，𪟝统之，未有所属。
谓长史郭孝恪曰：“人众土宇，皆魏公有也，吾若献之，
是利主之败为己功，吾所羞也。”乃录郡县户口以启
密，请自上之。使至，高祖讶无表，使者以意闻，帝喜曰：
“纯臣也。”诏授黎州总管，封莱国公，赐姓，附宗正属籍，
徙封曹，给田五十顷，甲第一区。封盖济阴王，固辞，改
舒国公。诏𪟝总河南、山东兵以拒王世充。及密以谋
反诛，帝遣使示密反状，𪟝请收葬，诏从之。𪟝为密服
缞，绖葬讫乃释。俄为窦建德所陷，质其父，使复守黎
阳。三年，自拔来归。从秦王伐东都，战有功。东略地至
虎牢，降郑州司兵沈悦。平建德，俘世充，乃振旅还。秦
王为上将，𪟝为下将，皆服金甲，乘戎辂，告捷于庙，盖
亦自洺州与裴矩入朝，诏复其官。又从破刘黑闼、徐
圆朗，累迁左监门大将军。圆朗复反，诏𪟝为河南大
总管讨平之。赵郡王孝恭《讨辅公祏》也，遣𪟝以步卒
一万渡淮，拔寿阳，攻江西贼壁，冯惠亮、陈正通相次
溃。公祏平，太宗即位，拜并州都督，赐实封九百户。贞
观三年，为通漠道行军总管，出云中，与突厥战，走之。
引兵与李靖合，因曰：“颉利若度碛保于九姓，果不可
得。我若约赍薄之，不战缚卤矣。”靖大喜，以与己合，于是意决。靖率众夜发，𪟝勒兵从之。颉利欲走碛，𪟝前
屯碛口，不得渡，由是酋长率部落五万降于𪟝。诏拜
光禄大夫，行并州大都督府长史。父丧解，夺哀还官，
徙封英，治并州十六年，以威肃闻。帝尝曰：“炀帝不择
人守边，劳中国筑长城以备卤。今我用𪟝守并，突厥
不敢南，贤长城远矣。”召为兵部尚书。未至，会薛延陀
子大度设以八万骑侵李思摩。诏𪟝为朔方道行军
总管，将轻骑六千击度设青山，斩名王一，俘口五万。
以功封一子为县公。晋王为皇太子，授詹事，兼左卫
率。俄同中书门下三品。帝曰：“吾儿方位东宫，公旧长
史，以宫事相委，勿以资屈为嫌也。”后帝自将征高丽，
以𪟝为辽东道行军大总管，破盖牟、辽东、白崖等城。
从战，驻跸山，功多，封一子为郡公。延陀部落乱，诏将
二万骑发突厥兵讨之，大战乌德鞬山，破之，降其首
领梯真达干，而可汗咄摩支遁入荒谷，碛北遂定。改
太常卿，仍同中书门下三品，复为詹事。𪟝既忠力，帝
谓可托大事。尝暴疾，医曰：“用须灰可治。”帝乃自剪须
以和药。及愈，入谢，顿首流血。帝曰：“吾为社稷计，何谢
为？”后留宴，顾曰：“朕思属幼孤，无易公者。公昔不遗李
密，岂负朕哉？”𪟝感泣，因啮指流血。俄大醉，帝亲解衣
覆之。帝疾，谓太子曰：“尔于𪟝无恩，今以事出之。我死，
宜即授以仆射，彼必致死力矣。”乃授叠州都督。高宗
立，召授检校洛州刺史、洛阳宫留守，进开府仪同三
司、同中书门下，参掌机密，遂为尚书左仆射。永徽元
年，求解仆射，听之。仍以开府仪同三司知政事。四年，
册进司空。始，太宗时，𪟝已画象凌烟阁，至是，帝复命
图其形，自序之。又诏得乘小马出入东西台，卑官日
一人迎送。帝欲立武昭仪为皇后，畏大臣异议未决。
李义府、许敬宗又请废王皇后，帝召𪟝与长孙无忌、
于志宁、褚遂良计之，𪟝称疾不至。帝曰：“皇后无子，罪
莫大于绝嗣，将废之。”遂良等持不可，志宁顾望不对。
帝后密访𪟝曰：“将立昭仪，而顾命之臣皆以为不可，
今止矣。”答曰：“此陛下家事，无须问外人。”帝意遂定而
王后废。诏𪟝、志宁奉册，立武氏。帝东封泰山，为封禅
大使。尝坠马伤足，帝以所乘马赐之。高丽莫离支男
生为其弟所逐，遣子乞师。诏𪟝为辽东道行军大总
管，率兵二万讨之。破其国，执高臧男建等，裂其地州
县之。诏𪟝献俘昭陵，明先帝意，具军容告于庙。进位
太子太师，增食邑千一百户。总章二年卒，年八十六。
帝曰：“𪟝奉上忠，事亲孝，历三朝未尝有过。性廉慎，不
立产业。今亡，当无赢赀。有司其厚赗恤之。”因泣下。举
哀光顺门，七日不视朝。赠太尉、扬州大都督，谥贞武。
给秘器，陪葬昭陵。起冢象阴铁、乌德鞬山，以旌功烈。
葬日，帝与皇太子幸未央古城，哭送，百官送故城西
北。初，𪟝拔黎阳仓，就食者众，高季辅、杜正伦往客焉，
及平虎牢，获戴胄，咸引见卧内，推礼之，后皆为名臣，
世以𪟝知人。平洛阳，得单雄信，故人也，表其材武，且
言：若贷死，必有以报，请纳官爵以赎。不许。乃号恸，割
股肉啖之，曰：“生死永诀，此肉同归于土！”为收养其子
焉。性友爱，其姊病，尝自为粥而燎其须，姊戒止，答曰：
“姊多疾，而𪟝且老，虽欲数进，粥尚几何！”其用兵多筹
算，料敌应变，皆契事机，闻人善，抵掌嗟叹。及战胜，必
推功于下。得金帛，尽散之士卒，无私贮。然持法严，故
人为之用。临事选将，必訾相其奇庬福艾者遣之。或
问故，答曰：“薄命之人，不足与成功名。”既没，士皆为流
涕。自属疾，帝及皇太子赐药即服。家欲呼医巫，不许。
诸子固以药进，辄曰：“我山东田夫耳，位三公，年逾八
十，非命乎？生死系天，宁就医求活耶？”弟弼，始为晋州
刺史，以𪟝疾召为司卫卿，使省视。忽语曰：“我似少愈，
可置酒相乐。”于是奏乐宴饮，列子孙于下。将罢，谓弼
曰：“我即死，欲有言，恐悲哭不得尽，故一诀耳。我见房
元龄、杜如晦、高季辅，皆辛苦立门户，亦望诒后悉为
不肖子败之。我子孙今以付汝。汝可慎察，有不厉言
行交非类者，急榜杀以闻，毋令后人笑吾，犹吾笑房
杜也。我死，布装露车载柩，敛以常服，加朝服其中。傥
死有知，庶著此奉见先帝明器。惟作五六寓马，下帐
施幔，为皂顶白纱裙，中列十偶人，它不得以从众。妾
愿留养子者，听，馀出之。葬已，徙居我堂，善视小弱。苟
违我言，同戮尸矣。”乃不复语，弼等遵焉。𪟝本二名，至
高宗时，避太宗偏讳，故但名“𪟝。”后配享高宗庙廷。子
震嗣。